PMIndiaData/PMIndiaSum huggingface dataset:
प्रधानमंत्री ने स्मार्ट सिटी चैलेंज के विजेताओं को बधाई दी

प्रधानमंत्री श्री नरेन्‍द्र मोदी ने स्मार्ट सिटी चैलेंज के विजेताओं को बधाई दी है। प्रधानमंत्री ने ट्वीट किया कि स्मार्ट सिटी चैलेंज के विजेताओं को मेरी बधाई। मैं इन शहरों को बहुत शुभकामनाएं देता हूं, क्‍योंकि इन्‍होंने कार्यान्‍वयन और शहरी भारत के बदलाव के साथ प्रगति की है। मैं उन सभी लोगों को धन्‍यवाद देता हूं, जिन्‍होंने स्‍मार्ट सिटी चैलेंज के विजेताओं का फैसला कराने में विभिन्‍न मंचों पर हुए व्‍यापक विचार-विमर्श में भाग लिया है।
संयुक्त भारत-सिंगापुर मंत्रिस्तरीय प्रतिनिधिमंडल ने  प्रधानमंत्री से भेंट की

सिंगापुर के उप-प्रधानमंत्री और वित्त मंत्री श्री लॉरेंस वॉन्ग, व्यापार और उद्योग मंत्री श्री गान किम योंग और वित्तमंत्री श्रीमती निर्मला सीतारमण सहित एक संयुक्त भारत-सिंगापुर मंत्रिस्तरीय प्रतिनिधिमंडल ने आज प्रधानमंत्री से भेंट की। बैठक के दौरान, मंत्रिगणों ने 17 सितंबर 2022 को नई दिल्ली में आयोजित भारत-सिंगापुर मंत्रिस्तरीय गोलमेज सम्मेलन (आईएसएमआर) के उद्घाटन सत्र के निष्कर्षों के संदर्भ में प्रधानमंत्री को जानकारी दी। उप-प्रधान मंत्री के रूप में श्री लॉरेंस वॉन्ग की यह पहली भारत यात्रा है। आईएसएमआर की स्थापना एक महत्वपूर्ण पहल है जिसकी परिकल्पना प्रधानमंत्री मोदी ने की थी और यह भारत-सिंगापुर द्विपक्षीय संबंधों के विशिष्ठ भाव को दर्शाता है। मुलाकात के दौरान उपस्थित सभी मंत्रियों ने प्रधानमंत्री को विशेष रूप से डिजिटल कनेक्टिविटी, फिनटेक, हरित अर्थव्यवस्था, कौशल विकास और खाद्य सुरक्षा के उभरते क्षेत्रों पर हुई व्यापक चर्चाओं के बारे में भी जानकारी दी। प्रधानमंत्री ने उनकी सराहना करते हुए आशा जताई कि आईएसएमआर जैसी पहल से दोनों देशों के बीच द्विपक्षीय संबंधों को और मजबूत करने में मदद मिलेगी। प्रधानमंत्री मोदी ने प्रधानमंत्री ली और सिंगापुर के लोगों के लिए अपनी शुभकामनाएं भी व्यक्त कीं।
प्रधानमंत्री ने विख्‍यात तेलगू कवि, गीतकार और लेखक श्री सी. नारायण रेड्डी के निधन पर शोक व्‍यक्‍त किया

प्रधानमंत्री श्री नरेन्द्र मोदी ने विख्‍यात तेलगू कवि, गीतकार और लेखक श्री सी. नारायण रेड्डी के निधन पर शोक व्‍यक्‍त किया है। अपने शोक संदेश में प्रधानमंत्री ने कहा – ‘‘श्री सी. नारायण रेड्डी के निधन से साहित्‍य जगत को भारी क्षति पहुंची है। उनकी कृतियां पीढि़ओं तक लोगों पर अपनी छाप छोडेंगी। मैं इस दु:ख की घड़ी में श्री सी. नारायण रेड्डी के परिवारजनों और शुभ-चिन्‍तकों के साथ हूं।’’
प्रधानमंत्री ने इंचियोन एशियाई खेल-2014 के पदक विजेताओं को सम्‍मानित किया

प्रधानमंत्री श्री नरेन्‍द्र मोदी ने आज इंचियोन में संपन्‍न 17वें एशियाई खेलों के पदक विजेताओं को सम्‍मानित किया। एशियाई खेलों में देश के लिए प्रतिष्‍ठा हासिल करने वाले खिलाड़ियों को बधाई देते हुए उन्‍होंने कहा कि खेलों में भारत के बेहतर प्रदर्शन को देखकर वह बहुत उत्‍साहित हैं। उन्‍होंने आशा व्‍यक्‍त की कि उनके उत्‍साह और खिलाड़ियों के हौसले से राष्‍ट्र के लिए अच्‍छे परिणाम सामने आएंगे। प्रधानमंत्री ने कहा कि कोई भी देश आत्‍मसम्‍मान और गौरव के बिना आगे नहीं बढ़ सकता है। उन्‍होंने कहा कि जब मंगलयान सफलतापूर्वक मंगल पर पहुंचा तो वह वैज्ञानिकों की उपलब्‍धि थी लेकिन यह सभी भारतीय के लिए गौरव का विषय है। इस अभियान ने भारत को विश्‍व स्‍तर पर पहचान दिलाई। इसी प्रकार, एक खिलाड़ी की उपलब्‍धि सभी भारतीय नागरिकों के लिए सम्‍मान और गर्व की बात होती है। प्रधानमंत्री ने एकत्रित खिलाड़ियों से कहा कि वे अपने सुझाव नि:संकोच उन्‍हें दे सकते हैं और अगर किसी विशेष मुद्दे पर कोई बात करना चाहते हैं तो वे उनसे निजी तौर पर संपर्क कर सकते हैं। श्री मोदी ने कहा कि खिलाड़ियों को उन्‍हें अपना ‘मित्र’ समझना चाहिए। उन्‍होंने मैरी कॉम और सचिन तेंदुलकर द्वारा ‘स्‍वच्‍छ भारत अभियान’ के लिए किए गए प्रयासों की सराहना की और कहा कि प्रधानमंत्री द्वारा झाड़ू लगाने से कही अधिक लोग इनको देखते हैं। उन्‍होंने कहा कि एक राजनीतिक नेता की तरह ही खिलाड़ी भी देश के लिए कार्य कर सकते हैं। श्री नरेन्‍द्र मोदी ने कहा कि भारत का खेलों में प्राचीन इतिहास है और कच्‍छ के समीप धोलावीरा के पुरातात्‍विक स्‍थानों में एक स्‍टेडियम पाया गया है। रामायण और महाभारत जैसी प्राचीन पाठ्य पुस्‍तकों में भी शिक्षा के तौर पर शारीरिक गतिविधियों पर ध्‍यान दिया गया लेकिन हमने अब तक विश्‍व स्‍तर की प्रतिस्‍पर्धा के लिए अपने आपको तैयार नहीं किया। उन्‍होंने कहा कि यह स्‍थिति अब धीरे-धीरे बदल रही है क्‍योंकि राज्‍य अब खेलों पर विशेष ध्‍यान दे रहे हैं और खेल विश्‍वविद्यालय स्‍थापित किए जा रहे हैं। उन्‍होंने कहा कि खेलों के विकास के लिए भारत अन्‍य देशों के साथ संधि कर रहा है। प्रधानमंत्री ने कहा कि कॉरपोरेट क्षेत्र विशेष खेलों को बढ़ावा देने के लिए अब आगे आ रहे हैं और यह भविष्‍य के लिए एक अच्‍छी बात है। प्रधानमंत्री ने कहा कि पुरस्‍कार विजेता खिलाड़ी जो अच्‍छे वक्‍ता हों उन्‍हें विश्‍वविद्यालय में अपनी बात रखनी चाहिए जिससे युवाओं को प्रेरणा मिल सके। उन्‍होंने कहा कि खिलाड़ी की एक गलती से देश का नाम बदनाम हो सकता है इसलिए प्रधानमंत्री ने खिलाड़ियों को अपने आचार-व्‍यवहार में सावधानी बरतने को कहा। एकत्रित खिलाड़ियों को खेल मंत्री श्री सर्बानंद सोनोवाल ने भी संबोधित किया। स्‍टार बॉक्‍सर मैरी कॉम ने सबका धन्‍यवाद किया।
स्पेन की यात्रा के दौरान प्रधानमंत्री का प्रेस वक्तव्य

स्पेन में हमारे गर्मजोशी भरे स्वागत के लिए मैं प्रेसिडेंट राहोय को धन्यवाद देना चाहूंगा। मैं जानता हूं कि आज उनका काफी व्यस्त दिन है, और फ़िर भी उन्होंने हमारे लिए समय निकाला है, यह भारत के प्रति उनके मजबूत commitment का प्रतीक है। भारत और स्पेन के diplomatic संबंधों के 60 वर्ष पिछले साल पूरे हुए। और 6 दशकों के घनिष्ठ संबंधों के बावजूद आज 1988 के बाद पहली बार भारत के प्रधानमंत्री की स्पेन यात्रा हो रही है। मैं समझता हूं कि भविष्य में इतना बड़ा gap दोबारा नहीं आएगा। आज हम दोनों मिल कर अपने द्विपक्षीय संबंधों के सभी पहलुओं के बारे में विस्तार से चर्चा करेंगे। आज के बदलते वैश्विक परिपेक्ष में मित्र देशों के बीच regional और global developments पर close consultations बहुत आवश्यक हैं। प्रेसिडेंट राहोय Europe के senior statesman हैं, और मैं Europe के समक्ष opportunities तथा चुनौतियों के बारे में उनके विचार जानने को उत्सुक हूं। भारत और स्पेन, दोनों ने आतंकवाद का सामना किया है। और आज भी इसका तथा अतिवाद का खतरा पूरे विश्व के सामने सबसे बड़ी सुरक्षा चुनौती है। इस विषय पर अपने सहयोग को मजबूत करना हमारे bilateral agenda का अहम् हिस्सा है। स्पेन ने प्रेसिडेंट राहोय के नेतृत्व में बहुत आर्थिक सुधार किये हैं। भारत में मेरी सरकार के agenda पर economic growth और development सबसे बड़ी प्राथमिकता है। भारत की प्राथमिकताओं और आवश्यकताओं के अनेक क्षेत्र ऐसे हैं जिनमें स्पेन को काफी कौशल और महारत है, जैसे कि Railways, Smart Cities, Infrastructure, आदि। आज हम इन विषयों पर भी चर्चा करेंगे। मुझे विश्वास है कि आज की मेरी स्पेन यात्रा हमारे संबंधों को एक नया momentum देने में सफल होगी।
प्रधानमंत्री ने अखिल भारतीय प्राचार्य सम्मेलन को संबोधित किया

प्रधानमंत्री श्री नरेन्‍द्र मोदी ने आज नई दिल्‍ली में विद्या भारती अखिल भारती शिक्षा संस्‍थान द्वारा आयोजित अखिल भारतीय प्राचार्य सम्‍मेलन को संबोधित किया। प्रधानमंत्री ने उपस्थित प्राचार्यों से विद्या भारती की ‘मूल्‍य आधारित शिक्षा’ के प्रति समर्पित संस्‍थान वाली छवि को और ज्‍यादा मजबूती से स्‍थापित करने की दिशा में कार्य करने का आह्वान किया। उन्‍होंने प्राचार्यों से छात्रों के जीवन के प्रत्‍येक पहलु में उत्‍कृष्‍टता का समावेश करने का अनुरोध किया। उदाहरण के तौर पर उन्‍होंने प्राचार्यों से कहा कि वे ऐसे खिलाडि़यों को तैयार करने की दिशा में कार्य करें, जो 2020 ओलंपिक्‍स में स्‍वर्ण पदक जीत सकें। प्रधानमंत्री ने कहा कि विद्या भारती स्‍कूलों के छात्र समाज में, स्‍वच्‍छता (स्‍वच्‍छ भारत)और ऊर्जा संरक्षण (बिजली बचाओ) जैसे क्षेत्रों में सकारात्‍मक बदलाव लाने की दिशा में भी कार्य कर सकते हैं। इस बात का वर्णन करते हुए कि एलईडी बल्‍ब बिजली बचाने में सहायक हो सकते हैं, उन्‍होंने विद्या भारती स्‍कूलों से उनका अधिकतम उपयोग करने को कहा। प्रधानमंत्री ने शिक्षा के समस्‍त पहलुओं में प्रौद्योगिकी को शामिल करने और इसके समस्‍त फायदों का पूरी तरह लाभ उठाने की जरूरत पर बल दिया। उदाहरण के तौर पर उन्‍होंने कहा कि प्रौद्योगिकी का उपयोग करते हुए विभिन्‍न स्‍कूलों की प्ररेणादायक कहानियों को विद्या भारती स्‍कूल नेटवर्क में आसानी से साझा किया जा सकता है। प्रधानमंत्री ने प्राचार्यों से सकारात्‍मकता और सकारात्‍मक ऊर्जा के पथप्रदर्शक बनने का अनुरोध किया। इस अवसर पर मानव संसाधन विकास मंत्री श्रीमती स्‍मृति इरानी भी उपस्थित थीं।
प्रधानमंत्री ने राष्ट्रमंडल खेल 2022 में महिला क्रिकेट टीम के सदस्यों को रजक पदक जीतने पर शुभकामनाएं दीं

प्रधानमंत्री श्री नरेन्द्र मोदी ने बर्मिंघम में राष्ट्रमंडल खेल 2022 में महिला क्रिकेट टीम के सदस्यों को रजत पदक जीतने पर शुभकामनाएं दी हैं। अपने ट्वीट में प्रधानमंत्री ने कहा, “क्रिकेट और भारत का साथ अभिन्न हैं। हमारी महिला क्रिकेट टीम ने सीडब्ल्यूजी में उत्कृष्ट खेल प्रदर्शन किया और प्रतिष्ठित रजत पदक की विजेता बनी। राष्ट्रमंडल खेलों में क्रिकेट में पहली बार पदक मिलने के कारण, यह हमेशा विशेष रहेगा। टीम के सभी सदस्यों को उनके उज्जवल भविष्य के लिए शुभकामनाएं।”
प्रधानमंत्री ने फॉक्सकॉन के अध्यक्ष श्री यंग लियू से मुलाकात की

प्रधानमंत्री श्री नरेन्द्र मोदी ने आज फॉक्सकॉन के अध्यक्ष श्री यंग लियू से मुलाकात की। अपने एक ट्वीट में, प्रधानमंत्री ने कहा: “फॉक्सकॉन के अध्यक्ष यंग लियू से मिलकर खुशी हुई। मैं सेमीकंडक्टर सहित भारत में इलेक्ट्रॉनिक्स उत्पादन क्षमता के विस्तार की उनकी योजनाओं का स्वागत करता हूं। ईवी के उत्पादन पर हमारा जोर नेट जीरो उत्सर्जन के प्रति हमारी वचनबद्धता के अनुरूप है।”
सचिन तेंदुलकर ने प्रधानमंत्री से मुलाकात की

पूर्व भारतीय क्रिकेटर श्री सचिन तेंदुलकर ने आज प्रधानमंत्री श्री नरेंद्र मोदी से मुलाकात की। इस मौके पर श्री तेंदुलकर की पत्नी श्रीमती अंजलि तेंदुलकर भी उपस्थित थीं। श्री सचिन तेंदुलकर ने 2 अक्टूबर को प्रधानमंत्री द्वारा मिले निमंत्रण के मद्देनजर स्वच्छ भारत पहल के तहत उनके द्वारा किये गये योगदान के बारे में प्रधानमंत्री को अवगत कराया। उन्होंने प्रधानमंत्री को यह भी बताया कि इस पहल से जुड़ने के लिए और अधिक लोगों को आमंत्रित कर उन्होंने इस श्रृंखला को आगे बढ़ाया है। श्री तेंदुलकर ने कहा कि वह आदर्श ग्राम योजना के तहत एक गांव को गोद लेने पर विचार कर रहे हैं। साथ ही उन्होंने स्कूल और कॉलेजों में खेलों के विकास की दिशा में कार्य करने की इच्छा व्यक्त की।
प्रधानमंत्री ने तुर्की के लोगों को उनके राष्ट्रीय दिवस के अवसर पर शुभकामनाएं दीं

प्रधानमंत्री श्री नरेंद्र मोदी ने तुर्की के लोगों को उनके राष्ट्रीय दिवस के अवसर पर शुभकामनाएं दी हैं। प्रधानमंत्री ने कहा, “तुर्की के लोगों को उनके राष्ट्रीय दिवस के अवसर पर ढेर सारी शुभकामनाएं और बधाई। हम तुर्की के साथ अपने संबंधों को और मजबूत बनाने के लिए प्रतिबद्ध हैं।”
प्रधानमंत्री ने यमन से भारतीय नागरिकों को सुरक्षित निकालने में सहायता देने के लिए पाकिस्‍तान के प्रधानमंत्री को धन्‍यवाद दिया

प्रधानमंत्री श्री नरेन्‍द्र मोदी ने यमन से भारतीय नागरिकों को सुरक्षित निकालने के लिए पाकिस्‍तान द्वारा दी गई सहायता के लिए वहां के प्रधानमंत्री श्री नवाज शरीफ को धन्‍यवाद दिया है। प्रधानमंत्री ने कहा, “मैं अपने 11 नागरिकों का स्‍वागत करता हूं जो पाकिस्‍तान की सहायता से यमन से लौटे हैं। आपके द्वारा दिखाई गई मानवीयता के लिए प्रधानमंत्री नवाज शरीफ को धन्‍यवाद।” मानवता की सेवा कोई सरहद नहीं जानती, हमें खुशी है कि हमने यमन से लोगों को सुरक्षित निकालने में अनेक देशों की सहायता की। प्रधानमंत्री ने कहा कि भारत ने जिन देशों की सहायता की उनमें हमारे पड़ोसी बंगलादेश, मालदीव, म्‍यामार, नेपाल, पाकिस्‍तान और श्रीलंका शामिल हैं।
प्रधानमंत्री भीलवाड़ा, राजस्‍थान के बलवंत कुमावत से मिले

प्रधानमंत्री श्री नरेन्‍द्र मोदी आज भीलवाड़ा, राजस्‍थान के श्री बलवंत कुमावत से मिले। दो वर्ष पहले श्री कुमावत ने गहरी इच्‍छा व्‍यक्‍त की थी कि नरेन्‍द्र मोदी प्रधानमंत्री बने। उन्‍होंने “प्रधानमंत्री श्री नरेन्‍द्र मोदी” से मुलाकात होने तक जूता-चप्‍पल नहीं पहनने की प्रतिज्ञा की थी। तब से वह नंगे पांव रह रहे थे। प्रधानमंत्री से मिलने के बाद श्री कुमावत ने फूटवियर पहनना शुरू किया। प्रधानमंत्री ने श्री कुमावत को राष्‍ट्र निर्माण के सकारात्‍मक कार्य में ऊर्जा लगाने की सलाह दी। उन्‍होंने श्री कुमावत से आग्रह किया कि वे कोई ऐसी प्रतिज्ञा न लें, जिससे शरीर को कठिनाई हो।
प्रधानमंत्री ने मृदा स्‍वास्‍थ्‍य कार्ड और पीएमएफबीवाई में प्रगति की समीक्षा की

प्रधानमंत्री श्री नरेन्‍द्र मोदी ने आज कृषि क्षेत्र से जुड़ी दो प्रमुख परियोजनाओं – मृदा स्‍वास्‍थ्‍य कार्ड और प्रधानमंत्री फसल बीमा योजना में प्रगति की समीक्षा की। प्रधानमंत्री को यह जानकारी दी गई कि 16 राज्‍यों/केन्‍द्रशासित प्रदेशों में मृदा स्‍वास्‍थ्‍य कार्डों के वितरण का पहला चक्र पूरा हो गया है और शेष राज्‍यों में कुछ सप्‍ताहों में पूरा हो जाने की संभावना है। प्रगति की समीक्षा करते हुए, प्रधानमंत्री ने कहा कि सेम्‍पलिंग ग्रिड में और विभिन्‍न मृदा जांच प्रयोगशालाओं में होने वाले अंतर के लिए समुचित जांच की जानी चाहिये। उन्‍होंने कहा कि इससे रिपोर्ट की गुणवत्‍ता सुनिश्चित करने में मदद मिलेगी। प्रधानमंत्री ने जोर देते हुए यह भी कहा कि मृदा स्‍वास्‍थ्‍य कार्डों की छपाई क्षेत्रीय भाषा में की जानी चाहिए ताकि किसान उन्‍हें आसानी से पढ़ने और समझने में सक्षम हो। अत्‍याधुनिक प्रौद्योगिकी को शीघ्र अपनाये जाने पर बल देते हुए प्रधानमंत्री ने कहा कि संयोगवश मिट्टी की जांच तो बहुत ही हल्‍के उपकरणों द्वारा संभव है, जिन्‍हें हाथों में लेकर भी चला जा सकता है। उन्‍होंने अधिकारियों से यह मांग करते हुए कहा कि वे इस बात की संभावना तलाशें ताकि इस कार्य में स्‍टार्टअप और उद्यमिता को शामिल किया जा सके। प्रधानमंत्री फसल बीमा योजना के बारे में, प्रधानमंत्री को यह बताया गया कि वर्ष 2016 के खरीफ मौसम में और 2016-17 के रबी मौसम में 7700 करोड़ रुपए से अधिक मूल्‍य के दावे का भुगतान किया गया है और इससे 90 लाख से अधिक किसान लाभान्‍वित हुए हैं। अधिकारियों ने यह भी कहा कि फसल बीमा के दावे से संबंधित आंकड़े जल्‍द-से-जल्‍द संग्रह करने के काम में स्‍मार्ट फोन, दूरसंवेदी उपकरणों, उपग्रह आंकड़े और ड्रोन सहित अत्‍याधुनिक प्रौद्योगिकी का इस्‍तेमाल किया जा रहा है। समीक्षा बैठक के दौरान कृषि मंत्रालय, नीति आयोग और प्रधानमंत्री कार्यालय के वरिष्‍ठ अधिकारी उपस्‍थित थे।
प्रधानमंत्री ने शिवगिरी मठ में श्री नारायण गुरु को श्रद्धांजलि अर्पित की

प्रधानमंत्री श्री नरेन्द्र मोदी ने आज केरल के वरकाला में शिवगिरि का दौरा किया। उन्होंने महान समाज सुधारक श्री नारायण गुरू को श्रद्धांजलि भी अर्पित की। प्रधानमंत्री के पहले महा समाधि मंदिर और उसके बाद वेदिका मंदिर में प्रार्थना की इस दौरान लोगों ने उनका उत्साहपूर्ण ढंग से स्वागत किया। इस दौरान वहां एक सभा को संबोधित करते हुए प्रधानमंत्री ने कहा कि वो भाग्यशाली हैं कि उन्हें श्री नारायण गुरु का आशीर्वाद प्राप्त हुआ था। उन्होंने कहा कि समाज के गरीब, वंचित और दलित वर्गों के लिए काम करने के लिए श्री नारायण गुरु उनकी प्रेरणा हैं।
वस्‍त्र एवं परिधान क्षेत्र में रोजगार के सृजन और निर्यात को बढ़ावा देने के लिए विशेष पैकेज

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आगामी 3 वर्षों में वस्‍त्र एवं परिधान उद्योग में एक करोड़ नौकरियों का सृजन करने के लिए सुधार पैकेज की घोषणा की है। इस पैकेज में कुछ उपाय शामिल हैं जो श्रमिकों के अनुकूल हैं और रोजगार सृजन, बड़ी अर्थव्‍यवस्‍थाओं तथा निर्यात को बढ़ावा देंगे। इन उपायों से आगामी 3 वर्षों में निर्यात में 30 बिलियन अमरीकी डॉलर की संचयी वृद्धि होगी और 74,000 करोड़ रु. का निवेश होगा। अधिकांश नई नौ‍करियां महिलाओं को मिलने की संभावना है क्‍योंकि परिधान उद्योग लगभग 70% महिलाओं को रोजगार प्रदान करता है। इस प्रकार यह पैकेज महिला सशक्तिकरण के माध्‍यम से सामाजिक परिवर्तन में सहायक होगा। घो‍षित किए गए पैकेज की मुख्‍य विशेषताएं निम्‍नलिखित हैं : क. कर्मचारी भविष्‍य निधि योजना में सुधार • भारत सरकार 15000 रु. प्रतिमाह से कम आय वाले परिधान उद्योग के नए कर्मचारियों को प्रथम तीन वर्षों के लिए कर्मचारी भविष्‍य निधि योजना के नियो‍क्‍ता अंशदान का समग्र 12 % वहन करेगी। • वर्तमान में प्रधानमंत्री रोजगार प्रोत्‍साहन योजना (पीएमआरपीवाई) के अंतर्गत सरकार द्वारा पहले ही नियो‍क्‍ता के अंशदान का 8.33% प्रदान किया जा रहा है। वस्‍त्र मंत्रालय आगामी 3 वर्षों में कर्मचारी के अंशदान का 3.67% अतिरिक्‍त प्रदान करेगी जो 1170 करोड़ रु. की राशि होगी। • ईपीएफ 15000 रु. प्रतिमाह से कम आय वाले कर्मचारियों के लिए वैकल्पिक बनाया जाएगा। • इससे कामगारों के हाथ में और पैसे आएंगे तथा औपचारिक क्षेत्र में रोजगार संवर्धन भी होगा। ख. ओवर टाइम सीमा में वृद्धि करना • आईएलओ मापदंडों के अनुरूप कामगारों के लिए ओवर टाइम घंटे प्रति सप्‍ताह 8 घंटे से अधिक नहीं होगा। • इससे कामगारों की आय में वृद्धि होगी । ग. निर्धारित अवधि रोजगार की शुरूआत • उद्योग की मौसमी प्रकृति को देखते हुए, परिधान क्षेत्र के लिए निर्धारित अवधि रोजगार की शुरूआत की जाएगी। • कार्य के घंटों, मजदूरी, भत्‍ते और अन्‍य सांविधिक देयताओं के संबंध में एक निर्धारित अवधि कामगार को स्‍थायी कामगार के बराबर समझा जाएगा। घ. ए-टफ्स के अंतर्गत अतिरिक्‍त प्रोत्‍साहन • यह पैकेज रोजगार सृजन को बढ़ावा देने के रूप में संशोधित टफ्स के अंतर्गत परिधान क्षेत्र के लिए सब्सिडी को 15 % से बढ़ाकर 25 % करके इनपुट से आउटकम आधारित प्रोत्‍साहन तक लाकर नई संभावनाएं उपलब्‍ध कराएगा। • इस योजना की एक मुख्‍य विशेषता संभावित नौकरियों का सृजन होने के पश्‍चात ही सब्सिडी प्रदान करने की होगी। ङ. बढ़ी हुई शुल्‍क प्रतिदाय कवरेज • अभी तक रिफंड नहीं की गई राज्‍य लेवियों का रिफंड करने के लिए लागू की गई नई योजना अपनी तरह का एक पहला कदम होगी। • इस कदम से राजकोष पर 5500 करोड़ रु. का भार आने की संभावना है किन्‍तु इससे विदेशी बाजारों में भारतीय निर्यातों की प्रतिस्पर्धात्मकता में काफी वृद्धि होगी। • इनपुट पर अदा किए गए घरेलू शुल्‍क के लिए ऑल इंडस्‍ट्री रेट पर अग्रिम प्राधिकार योजना के अंतर्गत फैब्रिक का आयात करने पर भी ड्रॉबैक प्रदान किया जाएगा। च. आयकर अधिनियम की धारा 80जेजेएए के दायरे को बढ़ाना • परिधान उद्योग की मौसमी प्रकृति को देखते हुए आयकर अधिनियम की धारा 80 जेजेएए के अंतर्गत परिधान उद्योग के लिए 240 दिन के प्रावधान में ढ़ील देते हुए 150 दिन किया जाएगा।
शंघाई के पार्टी सचिव और चीन की कम्‍युनिस्‍ट पार्टी के पोलित ब्‍यूरो के सदस्‍य श्री हान जेंग ने प्रधानमंत्री से मुलाकात की

शंघाई के पार्टी सचिव और चीन की कम्‍युनिस्‍ट पार्टी के पोलित ब्‍यूरो के सदस्‍य श्री हान जेंग ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने पिछले वर्ष उनकी चीन यात्रा के दौरान शंघाई में श्री हान जेंग के साथ उनकी बातचीत को याद किया। श्री जेंग ने कहा कि प्रधानमंत्री श्री मोदी की पिछले वर्ष की शंघाई यात्रा के परिणामस्‍वरूप भारत के बारे में जागरूकता बढ़ी है और शंघाई के लोगों द्वारा भारत यात्रा में बढ़ोतरी हुई है। प्रधानमंत्री ने कहा कि मुंबई-शंघाई सहायक शहर समझौते से भारत और चीन की आर्थिक राजधानियों के बीच संबंध और सुदृढ़ बने हैं। प्रधानमंत्री ने कहा कि भारत-चीन प्रांतीय नेताओं के मंच का गठन भी दोनों देशों के बीच द्विपक्षीय संबंधों को और प्रगाढ़ करने की दिशा में स्‍वागत योग्‍य कदम है। प्रधानमंत्री श्री नरेन्‍द्र मोदी और श्री हान जेंग ने वर्तमान वैश्विक, आर्थिक परिदृश्‍य पर भी चर्चा की और कहा कि भारत और चीन की मजबूत आर्थिक वृद्धि वैश्विक अर्थव्‍यवस्‍था की वृद्धि के इंजन के रूप में कार्य कर स‍कती है।
रूस भारत के साथ रणनीतिक संबंधों को और मजबूत करेगा

रूस के उप प्रधानमंत्री दिमित्री रोगोजिन ने नई दिल्‍ली में प्रधानमंत्री श्री नरेन्‍द्र मोदी से भेंट करके उन्‍हें अपने राष्‍ट्रपति ब्‍लादिमीर पुतिन की ओर से अभिवादन प्रस्‍तुत किया। उन्‍होंने प्रधानमंत्री को बताया कि उनका देश भारत के साथ संबंधों को और मजबूत तथा खासतौर से आपसी रणनीतिक भागीदारी को और सुदृढ़ बनाना चाहता है। प्रधानमंत्री ने रूस को भारत का ऐसा भरोसेमंद मित्र बताया जो समय की कसौटी पर खरा उतरा है और मुश्किल दिनों में भारत के साथ खड़ा रहा है। उन्‍होंने रूस को रक्षा मामलों में भारत का प्रमुख भागीदार बताया और कहा कि देश में रूस के लिए बहुत ज्‍यादा सद्भाव है। प्रधानमंत्री ने इन संबंधों को और बुलंदी तक पहुंचाने की इच्‍छा जाहिर की। उन्‍होंने हाल की (14 जून को) आईएनएस विक्रमादित्‍य के सिलसिले में अपनी यात्रा की चर्चा की। इसके लिए उन्‍होंने रूस के उप प्रधानमंत्री रोगोजिन को धन्‍यवाद दिया और कहा कि रूस ने भारत की नौसैनिक क्षमता को नई ऊंचाइयों तक पहुंचाया है। उन्‍होंने कहा कि वर्ष में होने वाली शीर्ष बैठक के दौरान वह राष्‍ट्रपति पुतिन के साथ अपनी मुलाकात की आशा भरी निगाहों से इंतजार कर रहे हैं। विदेश मंत्री श्रीमती सुषमा स्‍वराज, विदेश सचिव सुश्री सुजाता सिंह, प्रधानमंत्री के प्रधान सचिव, श्री नृपेन्‍द्र मिश्र और राष्‍ट्रीय सुरक्षा सलाहकार अजित डोभाल भी इस मौके पर मौजूद थे।
मंत्रिमंडल ने केंद्रीय स्‍वास्‍थ्‍य सेवा (सीएचएस) के इतर अन्‍य डॉक्‍टरों की सेवानिवृत्ति आयु को बढ़ाकर 65 वर्ष करने को मंजूरी दी

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल ने केंद्रीय स्वास्थ्य सेवा (सीएचएस) के डॉक्टरों के इतर अन्‍य डॉक्‍टरों की सेवानिवृत्ति आयु को निम्नलिखित तरीके से बढ़ाकर 65 वर्ष करने के लिए मंजूरी दे दी है: i. भारतीय रेल चिकित्‍सा सेवा के डॉक्टरों की सेवानिवृत्ति आयु को बढ़ाकर 65 वर्ष करने के लिए पूर्वव्‍यापी मंजूरी। ii. उच्च शिक्षा विभाग के तहत केंद्रीय विश्‍वविद्यालयों एवं आईआईटी संस्‍थानों (स्‍वायत्त निकायों) और जहाजरानी मंत्रालय के अधीन मेजर पोर्ट ट्रस्‍टों (स्‍वायत्त निकायों) में काम करने वाले डॉक्‍टरों के लिए सेवानिवृत्ति आयु को बढ़ाकर 65 वर्ष करने के लिए पूर्वव्‍यापी मंजूरी। iii. संबंधित मंत्रालयों/विभागों [आयुष मंत्रालय (आयुष डॉक्टरों), रक्षा विभाग (सशस्त्र बल चिकित्‍सा सेवा महानिदेशालय के तहत काम करने वाले नागरिक डॉक्टरों), रक्षा उत्‍पादन विभाग (भारतीय आयुध फैक्‍टरी स्‍वास्‍थ्‍य सेवा चिकित्‍सा अधिकारियों), स्‍वास्‍थ्‍य एवं परिवार कल्‍याण विभाग के तहत दंत चिकित्‍सकों, रेल मंत्रालय के तहत दंत चिकित्‍सकों और उच्‍च शिक्षा विभाग के तहत उच्‍च शिक्षा एवं तकनीकी संस्‍थानों में काम करने वाले डॉक्‍टरों] के प्रशासनिक नियंत्रण के तहत काम करने वाले डॉक्‍टरों की सेवानिवृत्ति आयु को बढ़ाकर 65 वर्ष कर दिया गया है। iv. केंद्रीय मंत्रिमंडल ने यह भी मंजूरी दी है कि 62 वर्ष की उम्र तक पहुंचने की तिथि तक डॉक्‍टर प्रशासनिक पदों पर बरकरार रहेंगे और उसके बाद उनकी सेवाओं को गैर-प्रशासनिक पदों के लिए रखा जाएगा। इस निर्णय से बेहतर रोगी परिचर्या, चिकित्‍सा कॉलेजों में उचित एकेडमिक गतिविधियों में सहायता मिलेगी तथा साथ ही स्‍वास्‍थ्‍य देखभाल सेवाएं प्रदान करने के लिए राष्‍ट्रीय स्‍वास्‍थ्‍य कार्यक्रमों का प्रभावी कार्यान्‍वयन भी होगा। केंद्र सरकार के विभिन्‍न मंत्रालयों/विभागों के लगभग 1445 डॉक्‍टर लाभान्वित होंगे। इस निर्णय से बहुत अधिक वित्‍तीय प्रभाव नहीं पड़ेगा क्‍योंकि ज्‍यादातर पद खाली पड़े हैं और मौजूदा पदाधिकारी स्‍वीकृत पदों के लिए उनकी मौजूदा क्षमता में कार्य करना जारी रखेंगे। पृष्‍ठभूमि · केंद्रीय स्‍वास्‍थ्‍य सेवा के चिकित्‍सकों की सेवानिवृत्ति की आयु को दिनांक 31 मई, 2016 से बढ़ाकर 65 वर्ष कर दिया गया था। · केंद्र सरकार की अन्‍य चिकित्‍सा प्रणालियों के डॉक्‍टरों सहित केंद्रीय स्‍वास्‍थ्‍य सेवा के अलावा अन्‍य डॉक्‍टरों ने सीएचएस के साथ समानता और कमी के आधार पर अधिवर्षिता की आयु को बढ़ाने का अनुरोध किया था।
प्रधानमंत्री ने विशाखापट्टनम गैस रिसाव घटना की समीक्षा की

स्थिति से निपटने के लिए हरसंभव प्रयास प्रधानमंत्री श्री नरेंद्र मोदी ने विशाखापट्टनम गैस रिसाव की घटना के सम्‍बन्‍ध में उठाए जा रहे कदमों का जायजा लेने के लिए आज सुबह एक उच्च-स्तरीय बैठक की अध्यक्षता की। उन्होंने प्रभावित लोगों की सुरक्षा के साथ-साथ आपदा से प्रभावित स्थल को सुरक्षित करने के लिए किए जा रहे उपायों के बारे में विस्‍तार से चर्चा की। बैठक में रक्षा मंत्री श्री राजनाथ सिंह, गृह मंत्री श्री अमित शाह, गृह राज्य मंत्री, श्री नित्यानंद राय और श्री जी. किशन रेड्डी सहित अन्य वरिष्ठ अधिकारियों ने हिस्‍सा लिया। आज सुबह घटना के बारे में पहली जानकारी मिलने पर, प्रधानमंत्री और गृह मंत्री ने आंध्र प्रदेश के मुख्‍यमंत्री से बात की और स्थिति से निपटने के लिए केन्‍द्र से सभी आवश्यक मदद और सहायता का आश्वासन दिया। ये सभी स्थिति की बारीकी से और निरंतर निगरानी कर रहे हैं। इस बैठक के तुरंत बाद, कैबिनेट सचिव ने जमीन पर स्थिति के प्रबंधन में सहायता के लिए विशिष्ट चरणों की योजना तैयार करने के लिए गृह मंत्रालय, पर्यावरण, वन और जलवायु परिवर्तन, रसायन विज्ञान पेट्रो रसायन, फार्मास्यूटिकल्स, सूचना और प्रसारण मंत्रालय के सचिवों के साथ एक विस्तृत समीक्षा बैठक की; राष्ट्रीय आपदा प्रबंधन प्राधिकरण (एनडीएमए) और महानिदेशक (डीजी), राष्ट्रीय आपदा मोचन बल (एनडीआरएफ) के सदस्य; स्वास्थ्य सेवा महानिदेशक (डीजीएचएस) और निदेशक एम्‍स, और अन्य चिकित्सा विशेषज्ञों के साथ बैठक की। बैठक में प्रधानमंत्री के प्रधान सचिव भी मौजूद थे। यह फैसला किया गया कि पुणे से एनडीआरएफ की सीबीआरएन (केमिकल, बायोलॉजिकल, रेडियोलॉजिकल एंड न्यूक्लियर) इकाई की एक टीम राष्ट्रीय पर्यावरण इंजीनियरिंग अनुसंधान संस्थान (एनईईआरआई), नागपुर की एक विशेषज्ञ टीम के साथ जमीन पर संकट के प्रबंधन में राज्य सरकार की सहायता के लिए तुरंत विशाखापट्टनम जाएगी, और रिसाव के दीर्घकालिक और अल्‍पकालिक चिकित्सा प्रभाव के समाधान के लिए उपाय करेगी। स्टाइरीन गैस रिसाव की घटना विशाखापट्टनम जिले के गोपालपट्टनम मंडल के आरआर वेंकटपुरम गांव में आज तड़के 3 बजे एक रासायनिक संयंत्र में हुई। इससे आसपास के नारवा, बी.सी. कॉलोनी, बापूजी नगर, कम्पलापालम और कृष्णा नगर गांव प्रभावित हुए। स्टाइरीन गैस, जो प्राकृतिक तौर पर विषाक्त गैस है, त्वचा, आंखों में जलन और सांस लेने संबंधी समस्याओं और अन्य चिकित्सा स्थितियों का कारण बन सकती है। राज्य सरकार और स्थानीय प्रशासन की मदद के लिए विशाखापट्टनम में सीबीआरएन जवानों के साथ राष्ट्रीय आपदा मोचन बल (एनडीआरएफ) की टीम को तुरंत तैनात कर दिया गया। एनडीआरएफ की टीम ने घटनास्थल के आसपास के क्षेत्रों में रहने वाले लोगों को तत्काल बाहर निकाला। पुणे से एनडीआरएफ की विशेष सीबीआरएन इकाई और नागपुर से एनईईआरआई विशेषज्ञ टीम, विशाखापत्तनम रवाना हो चुकी है। इसके अलावा, डीजीएचएस जमीन पर चिकित्सा विशेषज्ञों को विशेष चिकित्सा सलाह प्रदान करेंगे। रिसाव वाले परिसर के लक्षण, उसके प्रभाव, उजागर होने वाले सामान्य लक्षण, प्राथमिक उपचार के उपाय, सावधानियां, क्या करें और क्या न करें के बारे में जानकारी के लिए यहां क्लिक करें।